Document ID: 32007R0915

REGULAMENTUL (CE) NR. 915/2007 AL COMISIEI
din 31 iulie 2007
de modificare a Regulamentului (CE) nr. 622/2003 de stabilire a măsurilor de aplicare a standardelor comune de bază privind siguranța aeriană
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2320/2002 al Parlamentului European și al Consiliului din 16 decembrie 2002 de instituire a unor norme comune în domeniul siguranței aviației civile (1), în special articolul 4 alineatul (2),
întrucât:
(1)
În temeiul Regulamentului (CE) nr. 2320/2002, atunci când este necesar, Comisia trebuie să adopte măsuri de punere în aplicare a standardelor comune de bază în domeniul siguranței aviației pe întreg teritoriul Comunității. Regulamentul (CE) nr. 622/2003 al Comisiei din 4 aprilie 2003 de stabilire a măsurilor de aplicare a standardelor comune de bază privind siguranța aeriană (2) a fost primul act care a stabilit astfel de măsuri.
(2)
Măsurile prevăzute în Regulamentul (CE) nr. 622/2003 în ceea ce privește restricțiile referitoare la lichidele transportate de către pasagerii care sosesc din țări terțe și care tranzitează aeroporturi comunitare ar trebui revizuite, având în vedere progresele tehnologice, implicațiile operaționale la nivelul aeroporturilor și impactul asupra pasagerilor.
(3)
Prin urmare, Regulamentul (CE) nr. 622/2003 ar trebui modificat în consecință.
(4)
Revizuirea a demonstrat că restricțiile referitoare la lichidele transportate de către pasagerii care sosesc din țări terțe și care tranzitează aeroporturi comunitare creează dificultăți operaționale în aceste aeroporturi și provoacă inconveniențe pasagerilor respectivi.
(5)
Progresele înregistrate în domeniul verificării/filtrării ar trebui să furnizeze soluții în timp util pentru aceste probleme, dar, până când aceste soluții tehnice vor fi disponibile, ar trebui aplicate măsuri provizorii care ar trebui revizuite în conformitate cu Regulamentul (CE) nr. 1546/2006. Regulamentul (CE) nr. 622/2003 ar trebui modificat în consecință.
(6)
În conformitate cu Regulamentul (CE) nr. 2320/2002, măsurile stabilite în anexa la Regulamentul (CE) nr. 622/2003 au fost clasificate drept secrete și nu s-au publicat. Aceeași măsură se aplică, în mod necesar, oricărui act de modificare.
(7)
Măsurile prevăzute în prezentul regulament sunt conforme cu avizul Comitetului pentru siguranța aviației civile,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 622/2003 se modifică în conformitate cu anexa la prezentul regulament.
Articolul 3 din regulamentul menționat se aplică în ceea ce privește caracterul confidențial al prezentei anexe.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 iulie 2007.

Labels: 7
8
15